Πατάτες τηγανητές με σάλτσα κιμά και ξερή μυζήθρα
Με συνταγή από το ιστορικό οινομαγειρείο του Λελούδα, φτιάχνουμε πατάτες τηγανητές με σάλτσα κιμά και μπόλικη ξερή μυζήθρα.
2 πατάτες μεγάλες, κομμένες για τηγανητές , 4 κουτ. σούπας σάλτσα κιμά , ξερή μυζήθρα, τριμμένη , ελαιόλαδο για το τηγάνισμα, 1 κιλό κιμάς μοσχαρίσιος από ελιά, με λίγο λίπος , 1 ξερό κρεμμύδι, ψιλοκομμένο , 1 ντομάτα, περασμένη στον πολυκόφτη , 2 κουτ. σούπας πελτές ντομάτας , 6-7 ολόκληρα γαρίφαλα , 1 ξυλάκι κανέλας , 60 ml ξηρό κρασί της αρεσκείας μας , 120 ml ελαιόλαδο , 1/2 φλιτζ. τσαγιού μαϊντανός, ψιλοκομμένος , αλάτι, φρεσκοτριμμένο πιπέρι
Για να φτιάξουμε τις πατάτες τηγανητές με σάλτσα κιμά και ξερή μυζήθρα, σε μια κατσαρόλα ζεσταίνουμε το ελαιόλαδο και τσιγαρίζουμε τον κιμά και το κρεμμύδι μέχρι  να αλλάξει χρώμα ο κιμάς και να εξατμιστούν τα  πολλά υγρά.Προσθέτουμε το κρασί και αλατοπίπερο.Ρίχνουμε και τα υπόλοιπα καρυκεύματα  και αφήνουμε να πάρουν μία βράση.Προσθέτουμε τον πελτέ και τη φρέσκια ντομάτα, ανακατεύουμε και τα αφήνουμε να βράσουν για περίπου 5 λεπτά.Προσθέτουμε 3-4 ποτήρια ζεστό νερό, αφήνουμε να πάρει η σάλτσα μία βράση και χαμηλώνουμε τη φωτιά. Σιγομαγειρεύουμε με κλειστό καπάκι για περίπου 1 ώρα.Όταν μελώσει η σάλτσα, λίγο πριν την κατεβάσουμε από τη φωτιά, προσθέτουμε τον μαϊντανό.Τηγανίζουμε τις πατάτες και μόλις ροδίσουν τις βγάζουμε, τις αλατίζουμε και όπως είναι καυτές τις σερβίρουμε σε πιάτο και τις περιχύνουμε με περίπου τέσσερις κουταλιές της σούπας σάλτσα κιμά.Πασπαλίζουμε τις πατάτες τηγανητές με τριμμένη ξερή μυζήθρα ή ό,τι τυρί προτιμά ο καθένας.
Μοσχαρίσιος κιμάς,Πατάτες